Ing kala punika Abdul linggih jèngkèng sumadhiya, dene Tarsan anilingakên kupingipun kadosdene pakulinanipun nalika taksih wontên ing wana grêng ing Aprikah, manawi kalêrês wontên ing salêbêting bêbaya, lan botên watawis dangu malih piyambakipun mirêng suwaraning kapal bêbandhangan saking kiwa têngên. Ing samangke Tarsan tuwin Abdul angrumaosi kakêpang ing mêngsah. Saking papan ingkang dipun awasakên, dumadakan wontên suwaraning sanjata, lan lampahing mimis mèh ngèngingi ing sirahipun Tarsan. Salajêngipun Tarsan lajêng anglêpasakên sanjatanipun wontên